Author: Peter
Last saved by: sulik
Company: urad

Predkladacia správa

Rozpočet EÚ je nástroj, ktorý na každý rok predpovedá a schvaľuje príjmy a výdavky považované za potrebné pre Európske spoločenstvo a Európske spoločenstvo pre atómovú energiu. 
Návrh rozpočtu EÚ na rok 2005 je prvým rozpočtom EÚ pokrývajúcim výdavky 25 členských štátov počas celého roka. Zároveň sa jedná o prvý rozpočet, ktorý bude schvaľovaný Radou a Parlamentom reprezentujúcimi 25 členských štátov. Slovenská republika sa po vstupe do EÚ stala aktívnym prispievateľom do rozpočtu EÚ a aktívne sledovanie výdavkov rozpočtu EÚ sa stalo jednou z jej priorít, keďže ich výška ovplyvňuje priamo aj výšku odvodov SR do rozpočtu EÚ, pretože rozpočet EÚ musí byť vyrovnaný. Na druhej strane je samozrejme dôležitá i výška príjmov SR z rozpočtu EÚ.
Keďže rozpočet EÚ nie je zostavovaný na základe národných alokácií záväzkov či platieb, ale podľa záväzkov a platieb rôznych politických oblastí rozpočtu, je sledovanie finančných nárokov jednotlivých štátov náročné. 
Na úrovni SR boli prípravy na vypracovanie východísk pre schvaľovací proces rozpočtu  EÚ na rok 2005 zahájené na Ministerstve financií SR už od začiatku roka 2004. V priebehu mája 2004 bola vytvorená medzirezortná skupina gestorov k politickým oblastiam výdavkovej časti rozpočtu EÚ, ktorej hlavným zámerom bolo, aby i z hľadiska rezortov, ktoré podrobne poznajú problematiku spadajúcu do ich kompetencie, sledované, či sa v rozpočte napĺňajú závery Kodanského summitu z 13.12.2002 a Zmluvy o pristúpení, relevantné rozhodnutia a nariadenia Európskej komisie, Rady a Európskeho parlamentu, či sa realizujú finančné prostriedky v oblastiach, kde je stanovená národná alokácia a zároveň podporovať priority SR v oblastiach, kde národná alokácia stanovená nie je. Celý postup pri tvorbe východísk pre schvaľovací proces rozpočtu EÚ je dôležitý i z toho hľadiska, že bola vytvorená medzirezortná sieť gestorov oblastí rozpočtu EÚ, ktorá bude každoročne spolupracovať pri tvorbe východísk SR k rozpočtu EÚ.
Cieľom tvorby východísk pre schvaľovací proces návrhu rozpočtu EÚ je zozbieranie stanovísk rezortov a stanovenie základných priorít SR týkajúcich sa rozpočtu EÚ, ktoré sú, a aj naďalej budú, prezentované na Rozpočtovo výbore Rady a iných rokovaniach vzťahujúcich sa k rozpočtu EÚ, ako i sledovanie rozpočtu EÚ z hľadiska napĺňania finančných nárokov SR.
	Predkladaný materiál má informatívny charakter a nebol predložený na medzirezortné pripomienkové konanie, keďže ústredné orgány štátnej správy, ktorých sa materiál týka, participovali priamo na jeho príprave.